再和庭藻韓園之作
作者：周紫芝
朝代：宋

paragraphs: 雨後斜陽亂森木，湖上山青河水綠。
將軍一色種桃花，錦帳紅絲裹山谷。
人生莫愛歸田園，結廬人境無人喧。
何如功成銷金甲，雨中看浴銀塘鴛。
長安黄塵沒烏幘，歸來横改一窩窄。
何如載酒作醉眠，田父時來與争席。
春風欲起春日西，花下跨鞍花滿衣。
恨無龍眠老畫手，寫作諸郎聯騎歸。
竹坡有酒亦不惡，客無可人時自酌。
君憐羈客倘見呼，來歲西歸有新約。